ming030890/wiki-yue-high-quality huggingface dataset:
彰化市

彰化市係中華民國臺灣彰化縣嘅一個縣轄市，亦係彰化縣縣治，面積65.69平方公里，人口23萬。
挪威國際學校

挪威國際學校（英文：Norwegian International School；挪威文：Norsk internasjonal skole）係香港一間私立國際學校，主校舍喺新界大埔區大埔廣福道175號。呢間學校1984年創校，提供挪威嘅幼稚園同小學課程。
呢篇挪威國際學校係關於香港教育（包括學校）有關嘅楔位文章。你可以透過編輯或修訂增加佢嘅內容。
挪威海

挪威海係挪威西北一個海，東面係巴倫支海同挪威；南面係北海；西面係冰島同法羅群島；北面係格陵蘭海。
挪威克朗

挪威克朗（norsk krone）係挪威嘅法定貨幣，1875年開始用。
挪威文維基百科

挪威文維基百科，又叫書面挪威文維基百科（避免同新挪威文維基百科搞亂）係維基百科協作計劃嘅書面挪威文版，由非牟利組織──維基媒體基金會維持負責。家下係各語言嘅維基百科計劃中，規模排名響廿名以內（跟文章數量計），有超過40萬篇文。
挪亞：滅世啟示

《挪亞：滅世啟示》（英文：Noah）係2014年美國電影，由羅素高爾、安東尼鶴堅斯、珍妮花康納莉、愛瑪屈臣、盧根利文主演，戴倫艾朗夫斯基執導。故仔改編自挪亞方舟嘅傳說。
挪威文

挪威文（挪威文：norsk），係挪威通行嘅官方語言，屬於印歐語系日耳曼語族北日耳曼語支，佢同瑞典文相通。挪威文分做書面挪威文同新挪威文兩種。前者有85%挪威人用緊，比較似丹麥文。後者有15%挪威人用緊，同丹麥文有明顯分別。使用嘅文字係拉丁字母，大約500萬人用緊。
德島大學

德島大學（日文：徳島大学／とくしまだいがく ）係喺日本德島縣德島市嘅國立大學，1949年創校。
德島漩渦

德島漩渦（日文：徳島ヴォルティス）係日本一支職業足球隊，日本乙組職業足球聯賽（J2）球隊之一。球會根據地係德島縣，主場係德島縣鳴門綜合運動公園陸上競技場。

史
佢嘅前身係大塚製薬足球部，1955年成立。2005年加入日本職業足球聯賽。
德川厚

德川厚 男爵（日文：とくがわ あつし，1874年9月2號—1930年6月12號）係日本生意人兼政治人，號龍山，係江戶幕府末代將軍德川慶喜第四個仔（前面三個都係家姐）。
德島市

德島市係日本德島縣縣治，人口約莫26萬。
我阿爸甘地

《我阿爸甘地》（Gandhi, My Father）係2007年印度波里活電影，喺南非同印度攞景，故仔係用印度國父甘地個仔嘅角度去講述甘地嘅事跡。
我願等

《我願等》係香港歌手吳國敬嘅第10張唱片，喺1995年1月推出。
我食飯你埋單

《我食飯你埋單》（Treat Me A Meal）係香港電視娛樂製作嘅飲食遊戲節目，喺2019年3月18號到4月5號逢禮拜一到五22:30-23:00喺ViuTV播，由強尼、陳俞希（Hailey）、蔡寶欣（Pony）主持。節目主持同嘉賓會用遊戲形式去介紹香港唔同菜系同餐廳。
我鍾意

梁詠琪嘅新曲加精選《我鍾意》，2004年7月28號推出。
鄧藹霖歌曲《我鍾意》，收錄喺佢1981年嘅專輯《譜一首愛的歌》入面
我那霸和樹

我那霸和樹（1980年9月26號—）係日本足球員，司職前鋒，曾經喺2006年爲日本足球代表隊出場6次，入咗3球。
我需要你

《我需要你》係中國歌手滿文軍發行嘅第四張大碟。喺2002年9月10號由新索音樂發行。

簡介
呢張專輯收錄咗10首歌。
我阿媽係黑玫瑰

《我阿媽係黑玫瑰》（英文：Incredible Mama），係香港電視網絡拍嘅電視劇，由惠英紅、姜大衛、陳宇琛、黃美棋、陳家樂、陳曼娜、龔慈恩、丁樂鍶、黃芷晴、湯怡、白彪、菁瑋、趙敏通、鄭家生、許明志領銜主演，喺2013年3月開拍。

故事大綱
七料影后惠英紅主演嘅動作家庭喜劇。呢套劇講述一代女俠黑玫瑰為咗屋企而放棄行俠仗義嘅職責，安心做佢嘅家庭主婦，相夫教子。不過班仔女就唔了解呢個曾經係英雄嘅阿媽，淨係覺得佢係個懦弱怕事、漠視公義嘅女人。後來當佢嘅仔女知道阿媽嘅過去，先至真真正正認識呢個阿媽，明白阿媽嘅一片苦心。
孔曉振

孔曉振（粵拼：hung2 hiu2 zan3，1980年4月4號—），係大韓民國嘅一個女藝人同埋演員。
孔瀟一

孔瀟一（粵拼：hung2 siu1 jat1；簡化字：孔潇一），係中國大陸編曲人。

經歷
佢同過陳奕迅、莫文蔚、李玟、韓紅、韓磊、迪馬斯、尚雯婕、譚維維、周筆暢、李宇春、郁可唯合作。2017年，成立回到孔瀟一未來影音工作室。
孔目江生態經濟區

孔目江生態經濟區係中國江西新喻一個生態經濟區。
孔東

孔東（Condom）係法國奧斯坦尼熱爾一座城鎮，因為地名喺英文解做避孕套而出名，但地名原意唔關避孕套事。
孔特

孔特（意大利文：Giuseppe Conte，1964年8月8號—）係意大利政治人，喺2018至2021年做過總理。
孔祥兆

孔祥兆係香港親中派政治人物兼商界人士。

政治立場
佢係香港親中派一員。

選舉及提名經歷
喺2016年，佢成為香港特别行政區選舉委員會地產及建造界委員。之後，佢有份提名林鄭月娥參與2017年香港行政長官選舉。
喺2021年9月，佢當選成為香港特别行政區選舉委員會地產及建造界委員。
拉施德丁

拉施德丁係一個伊朗史學家、醫生、發明家、政治人。
拉斯特法里

拉斯特法里（Rasta），又叫「拉斯特法里運動」（Rastafari movement）或者「拉斯特法里教派」，係源自埃塞俄比亞國王海爾‧塞拉西一世（Haile Selassie I，1930～1974年在位）嘅一種信仰，佢亦畀人認為係神明託世，仲有人叫佢做「Jah」。同時亦被認為係三位一體之中嘅彌賽亞再世。
最初呢種信仰係喺牙買加黑人草根階層先開始，根據佢哋演繹《聖經》嘅聖境預言，相信會有一個王中之王，帝中之帝出現（King of Kings, Lord of Lords，啟示錄5:5）。佢哋認為吸食大麻可以淨化靈魂同洗滌身心，達到同神溝通嘅狀態，所以每次讀經之前都會先吸一吸。佢哋又以非洲中心論（Afrocentrism）作為社會同政治目標。其中以出版商兼黑人分離主義者馬科斯‧加維（Marcus Garvey，1887~1940）作為推動呢種思想嘅始作俑者之一。
拉斯特法里運動通過Reggae音樂喺全世界拓展，其中以牙買加歌手巴布·馬利（Bob Marley，1945年2月6日 - 1981年5月11日）令Reggae音樂係全世界大放異彩。而家全世界大約有100萬拉斯特法里運動信徒。
拉普埃夫拉德亞爾芬登

拉普埃夫拉德亞爾芬登（西班牙文：La Puebla de Alfindén）係西班牙亞拉岡薩拉戈薩省一座城，住2千人。
拉日鐵路

拉日鐵路係中國西藏一條鐵路線，由拉薩去到日喀則，長253公里，有14個車站。
拉達克

拉達克（粵拼：laai1 daat6 hak1，藏文：ལ་དྭགས་）係印度嘅聯邦屬地。由1947年以嚟，呢度就一直係印度、巴基斯坦同中國之間成日有拗撬嘅地方。佢嘅東面連住西藏，南面同印度喜馬偕爾邦連埋，西面連住由印度管理嘅查謨同克什米爾邦聯合領土同由巴基斯坦管理嘅Gilgit-Baltistan，北面就連住新疆嘅喀喇崑崙山口。
拉賈拉維華瑪

拉賈拉維華瑪（Raja Ravi Varma，1848年4月29號—1906年10月2號）係印度畫家。佢嘅畫作既融合咗歐洲畫畫技巧（主要係浪漫主義），亦帶有印度文化精神。佢亦係頭一位將畫作用平板印刷畀大眾嘅印度畫家。
維基同享有多媒體嘅嘢：Raja Ravi Varma
拉辛

拉辛（Jean Racine，1639年12月22號—1699年4月21號）係法國劇作家，同莫里哀、高乃依合稱「17世紀法國三大劇作家」。
拉達

拉達（法文：La Tâche），係法國波亞圖沙藍特沙藍特嘅其中一個市鎮。
拉賓

拉賓（希伯來文：יצחק רבין‎，1922年3月1號—1995年11月4號）係以色列政治人，兩次出任過以色列總理（1974至1977年，1992至1995年），1994年同巴勒斯坦解放組織嘅阿拉法特、以色列嘅佩雷斯一齊攞諾貝爾和平獎。
拉賓喺1995年11月4號做第二任總理期間遇刺死咗。
拉赫蒙

拉赫蒙（1952年10月5號—）係當今塔吉克總統，由1994年做到而家。
宿霧文

宿霧文（Cebuano）係種菲律賓土話，主要響米沙鄢群島同棉蘭老北面通行，有兩千萬人用緊。
寂寞不痛

《寂寞不痛》係台灣歌手黃麗玲（A-Lin）喺2010年12月24號發行嘅第4張個人專輯。
歌唱實力備受肯定嘅A-Lin喺呢張專輯嘗試各種唔同音樂元素，如R&B、Rock 、Dance，A-Lin重喺呢張專輯創作咗2首歌曲。除咗A-Lin以外，創作歌手徐佳瑩、新晉音樂人遊政豪同創作人李榮浩為呢張專輯作曲。
《寂寞不痛》專輯出咗唔夠一個月，就已獲得2010年度KKBOX百大專輯第79名。
寂寞是幫兇

《寂寞是幫兇》（Loneliness Can Kill），係香港電視娛樂製作嘅單元劇節目，由布志綸旁白，演出者包括郭爾君、黃溢濠、陳健朗、曾澔暘，2020年4月18號到6月6號逢禮拜六22:45-23:45喺ViuTV播。節目講述5個同寂寞有關嘅社會悲劇個案。
呢個節目由同類節目《回憶備份》班底負責製作，早喺2018年上半年籌備，喺2019節目巡禮介紹過，本嚟計劃2019年播。不過節目製作時間比預期長，結果決定推遲到2020年播，並喺2020節目巡禮再介紹多次。另外，呢個節目有非官方嘅Facebook同Instagram討論專頁，開播之前畀好多人誤會係節目組人員打理嘅，之後主動澄清返只係非官方交流區。
呢個節目主題曲《一個一個人》由布志綸主唱，片尾曲《一起一個人》由李拾壹主唱；插曲《孤者夢遊》由張蔓姿主唱。
寄井憲

寄井憲（1984年4月26號—）係日本足球員，司職後衞，效力過甲府風林，及松本山雅。
寂靜期

寂靜期（英文：silent period / pre-production period）係有關第二語言習得嘅一個概念，指想像中學 L2 嘅一個階段。喺寂靜期當中，學習者有能力對隻語言做啲基本處理，例如能夠聽得出某段聲「係咪 L2 嘅語音」，但仲未能夠真係講或者寫隻語言。
宿霧文維基百科

宿霧文維基百科係維基百科協作計劃嘅宿霧文版，由非牟利組織──維基媒體基金會維持負責。家下係各語言嘅維基百科計劃中，規模排名響第2名（跟文章數量計），有超過530萬篇文。
佢同瑞典文、娃威娃威文一樣，都係靠用機械人開勁多物種嘅文，先至有今時今日嘅文章數量排位。
寂靜的天空

《寂靜的天空》係中國HAYA樂團出嘅第二張錄音室專輯。喺2009年5月20號由風潮音樂發行。

簡介
呢隻碟收錄咗9隻歌。呢張專輯入圍第21屆金曲獎最佳跨界音樂專輯獎。
情約半生

《情約半生》（英文：Before Midnight）係套美國嘅浪漫電影，喺2013年上畫。呢套戲嘅主角有伊芬鶴健同埋茱麗蝶兒。
情節劇

情節劇（粵拼：cing4 zit3 kek6）係一種戲劇類型，指一啲注重情節超過咗對人物本身塑造嘅戲劇。
情節記憶

情節記憶（英文：episodic memory）係指一啲會掕住時間地點嘅記憶。
情節漏洞

情節漏洞（plot hole）指一個故仔某啲情節之間邏輯上嘅矛盾。通常情節漏洞都唔係專登整出嚟嘅，而係作者本人唔記得咗之前嘅劇情，寫後面嗰陣寫咗啲同之前矛盾嘅情節。
情緒智能

情緒智能（英文：emotional intelligence）係多元智能理論下人類智能嘅其中一種，指一個人理解同辨識（自己同第啲人嘅）情緒嘅能力。
量化嘅情緒智能就叫情緒商數（英文：emotional intelligence quotient，簡寫EQ）。
情緒神經科學

情緒神經科學（affective neuroscience）係指研究情緒由咩嘢神經系統活動掌控嘅神經科學同心理學領域。
小先知書

《小先知書》又叫《十二先知書》係《舊約聖經》篇幅較短嘅先知書，「小」同內容重要性冇關。包括《何西阿書》、《約珥書》、《阿摩司書》、《俄巴底亞書》、《約拿書》、《彌迦書》、《那鴻書》、《哈巴谷書》、《西番雅書》、《哈該書》、《撒迦利亞書》、《瑪拉基書》。

簡介
十二小先知嘅使命並唔輕過四大先知，事實上每一位先知都有唔同而且重要嘅任務。無論喺被擄前、被擄嗰陣同被擄之後嘅每位先知，佢哋都宣講咗耶和華嘅旨意，把握住佢哋嘅時代，亦都影響下一代。十二小先知書嘅信息、內容，所包含嘅時代前後歷時四百幾年，內容有七點：
指責以色列人拜假神偶像
指責以色列人唔守安息日
指責君王唔守律法行惡事
指責列國拜偶像欺壓選民
勸以色列人悔改就一定會蒙恩
應許彌賽亞國來臨來統治
鼓勵以色列人返國重建城殿
十二小先知書中嘅預言，係向以色列人所講嘅，雖然有提到其他國家，不過都係同以色列國有關嘅幾個國家，其他嘅都未提到，小先知書亦未提到教會，因為教會喺嗰陣重未產生。小先知書中所講嘅重點：
警告百姓盡快悔改，唔係就會被擄
預言基督降生並且再來，同埋基督喺呢個世界嘅地位同服事
上帝嘅應許最終一定會成就，以色列民雖然因為罪而受責罰，不過最終都蒙上帝憐愛以色列全家得救
彌賽亞將成為萬王之王。
小冊子

小冊子（英文：Pamphlet）係一種比較簡單嘅出版物，通常採用相面印刷，通常會摺成兩、三折或更多折。根據聯合國教科文組織嘅定義，小冊子唔會少過5頁，亦唔會多過48頁。小冊子廣泛採用喺商業推廣當中，成為一種市場推廣活動嘅方式，可以稱為宣傳冊。商業用嘅小冊子，會包含產品說明、企業訊息、活動促銷資訊等。
小冰期

小冰期，地球氣候寒期，天氣都凍咗，約莫十四世紀中葉同十九世紀中葉。概念參考冰河時期，一九三九年用來解釋加州冰川，後亦引伸解釋北大西洋，以及全球。咁當然，同真正冰河時期無得比，唔能混浠。
嗰陣太陽無咁活躍，黑子少，到地球輻射大減。而且又多火山爆發，大氣多火山灰、硫酸粒子，以致地面日光大減。兩者都導致地球日照減少，從而地球變凍。
當時出咗好多問題，例如農作物失收，引致饑荒。而冬季海面結冰，漁業亦失收。有啲地方，饑荒甚致引致人口大減。政治唔穏定，多動亂，動搖政權。寒冷饑荒亦招致大明滅亡。
除咗太陽黑子少，同埋火山爆發多，亦有其他人提出其他解釋，例如海洋環流變，阻斷暖水散佈就會凍。又例如先前戰爭疾病，死人太多，無人耕田就多樹，二氧化碳減少，咁就會凍。重有人提出地軸變化，地球軌道變化咁。
小兒麻痹疫苗

小兒麻痹疫苗（Polio vaccine）係種預防小兒麻痹嘅疫苗，1950年代開始用，主要畀出世2個月打後嘅蘇蝦同細路打。呢隻疫苗除咗打針，重可以用口吞，叫小兒麻痺劑。
小兒麻痹疫苗有時都同白喉疫苗、破傷風疫苗同百日咳疫苗（白喉、百日咳及破傷風混合疫苗）夾埋一針打。
小兒麻痺症

小兒麻痺症（英文：Poliomyelitis，簡稱Polio），又叫脊髓灰質炎、急性灰白髓炎，係種病毒影響脊髓灰質嘅病，可以引致殘廢甚至死亡，不過有疫苗可以接種預防。
小出保太郎

（日文：小出保太郎(Koide Yasutarō)；1903年3月13號—2016年1月19號）係日本名古屋嘅一位壽星，中部地方福井縣敦賀市人。2015年8月俾健力士世界紀錄大全列為世界上最長命嘅男士。
小出保太郎喺2016年1月19號因心衰竭同肺炎，喺名古屋死咗。據健力士世界紀錄大全記載，佢足足生存咗112年10個月又6日。
小出悠太

小出悠太（1994年10月20號—）係日本足球員，司職後衞，效力甲府風林。
小六鑒定考試

小學六年級檢定考試（馬來話：Ujian Pencapaian Sekolah Rendah；英文：Primary School Achievement Test；簡稱UPSR）係馬來西亞一項全國統一考試，由馬來西亞教育部同埋馬來西亞考試局（Malaysian Examinations Syndicate）每年聯合舉辦。對象為公立同國立小學嘅六年級學生，係小學生最重要嘅考試。UPSR用意係鑒定所有公立同國立小學六年級學生嘅學術資格、學術成績同成就係咪擁有資格晉升至中學中一（初一）。
2015年，馬來西亞教育部宣佈將依據馬來西亞新教育大藍圖，喺2016年全面實行新制度，當中包括UPSR嘅必考科中增加一項科目，令到考生可以考取最多8個甲級。
2020年因為武漢肺炎關係而取消，但係校方可以用校內考試作為UPSR成績。
2021年4月28號，教育部長宣佈UPSR永久廢除，由校內評估代替。

必須報考科目
備注：代碼以01開頭為國小生；代碼以02開頭為華小生；代碼以03開頭為淡小生。

2014年洩題事件
科學（018，028，038）
2014年9月10號，馬來西亞考試局發表聲明指出科學試卷（018、028、038）確認洩漏試題，宣佈將科學試卷將原定嘅9月11號推遲到9月30號進行。
英文（014/1，014/2）
2014年9月11號，馬來西亞考試局發表聲明指出國小英文試卷（014/1、014/2）確認洩漏試題，考題被公佈喺Facebook，有關考生必須喺9月30號重考。
數學試卷一（015/1、025/1、035/1）
2014年9月22號，馬來西亞考試局發表聲明指出數學試卷一（015/1、025/1、035/1）確認洩漏試題，宣佈考生必須喺10月9號重考。
泰米爾文（036、037）
2014年9月22號，馬來西亞考試局發表聲明指出泰米爾文（036、037）確認洩漏試題，宣佈淡小考生必須喺10月9號重考。
小冷水堆填區

小冷水堆填區係香港一個已經唔再用嘅垃圾堆填區，響屯門區小冷水，面積12公頃，由1978年一路用到1983年，跟住響1978年到1983年搞修復工程。
施紀賢

施紀賢（英文：Keir Starmer；1962年9月2號—）係英國工黨政治人，本身係律師，英國下議院議員。2024年7月做英國首相。
佢喺2024年英國大選帶領工黨以412議席打贏得返131席、由時任首相辛偉誠帶領嘅執政保守黨，7月5號佢成為英國首相。
施禾娜莉娃

施禾娜莉娃（俄文：Вера Игоревна Звонарёва，1984年9月7號—）係俄羅斯職業網球手。

球員生涯
施禾娜莉娃係右手揸拍，2000年9月轉打職業賽。
施秉

施秉係中國貴州黔東南下轄嘅一個縣，有1544平方公里咁大。
施穎茵

施穎茵（Diana Ferreira Cesar，1969年—）香港親中派政治人物兼商界人士，匯豐控股高層管理人員。

選舉經歷
喺2021年9月，佢當選成為香港特别行政區選舉委員會金融界界別委員。
施素柏嘉

施素柏嘉（英文：Cecil Parker，1897年9月3號—1971年4月20號）係一個英國嘅男演員、舞台劇演員、電影演員、電視演員，佢喺1928年出道。
施積

施積（塞爾維亞文：Nikola Žigić，1980年9月25號—）係塞爾維亞前足球員，踢前鋒，1998至2015年踢職業。

葳蕤史
呢節要加長。
貝爾格萊德紅星
塞爾維亞足球超級聯賽：2003/04年、2005/06年；
塞黑盃：2003/04年、2005/06年；
華倫西亞
西班牙國王盃：2007/08年；
伯明翰城
英格蘭聯賽盃：2010/11年；
施立

施立（粵拼：si1 laap6；英文：Shih Li），係台灣出名填詞人，身兼音樂、劇場、電視同電影跨界創作人。佢最新導演作品「野雀之詩」入圍2019台北電影節國際新導演競賽，同台北電影獎最佳女主角、最佳女配角、最佳男配角、最佳配樂四項提名，其中最佳女主角攞到獎。
拜

拜係索馬里西南索馬里其中一個州，首府拜多亞。
拜仁特·塔克曼

拜仁特·塔克曼（英文：Bryant Tuckerman，1915年11月28號—2002年5月19號）係美國數學家，生於內布拉斯加州林肯市。
佢喺普林斯頓大學修讀拓撲學期間研究出將flexagon（英文：flexagon）嘅一面全部轉換嘅方法，呢個方法稱為Tuckerman traverse（英文：Tuckerman traverse）。
1971年3月4號，佢靠電腦發現第24個梅森素數。
佢亦係DES嘅開發小組成員之一。
招遠

招遠係中國山東煙臺一個縣級市，總面積1432平方公里，人口57萬。
招魂術

招魂術（英文：necromancy），又叫死靈術，喺西人傳統上係指同死咗嘅人溝通嘅邪術。
喺現代奇幻作品就多數係指能夠控制死亡嘅魔法。
拜仁慕尼黑籃球隊

拜仁慕尼黑籃球隊（英文：Bayern Munich Basketball）係德國慕尼黑嘅職業籃球球會，依家打緊德國籃球甲級聯賽。
拜仁

拜仁自由州（德文：Freistaat Bayern；拜仁文：Freistoot Boarn，又譯拜恩），或者叫做巴伐利亞（源自拉丁文名Bavaria），係德國東南部嘅一個州，面積係全國最大，人口全國第二多。首府慕尼黑（München），其他重要城市包括紐倫堡（Nürnburg）同埋奧格斯堡（Augsburg）。
拜仁係目前德國天主教勢力最強嘅一個州，當地嘅文化亦都同原來普魯士各個州嘅文化有顯著差異。
維基同享有多媒體嘅嘢：Bavaria
拜仁·亞當斯

拜仁·亞當斯 OC OBC（英文：Bryan Guy Adams；1959年11月5號—），係加拿大男歌手、結他手、作曲家、音樂製作人、影相佬同慈善家。佢喺全球賣咗一億張唱片。佢喺2010年代係加拿大電台播放次數最多嘅歌手。
新營車站

新營車站係臺灣鐵路公司縱貫線南段嘅一個鐵路車站。
新無神論

新無神論係2000年代被提出嘅思想運動，由無神論演化出嚟，認為世界上各種宗教同迷信唔應該只係容忍，而係要搞對抗同埋批判。
新特蘭

新特蘭（英文：Sunderland）係英倫泰威一鎮，人口17萬。
新營區

新營區係臺灣臺南市嘅市轄區。舊臺南縣縣城喺呢度。
新燃岳

新燃岳（粵拼：san1 jin4 ngok3；日文：新燃岳(Shinmoedake)）係日本九州一座活火山，係鹿兒島縣霧島市同宮崎縣小林市交界嘅霧島山脈上嘅第四高峰，海拔1420.77米。

爆發記錄
2011年2月2號上晝5點25分同10點47分先後大規模爆發，濃煙衝上2000米嘅高空。
2011年3月13號下晝5點45分，濃煙噴到4,000米嘅高空。
2017年10月11號清晨5點34分，開始有小規模噴發，濃煙衝上300米嘅高空，火山灰甚至飄到距離新燃岳大概10公里嘅宮崎縣高原町。日本氣象廳發出第三級嘅警戒級別。
2017年10月12號朝早7點同9點，黑煙噴1700米嘅高空。
2018年3月8號下晝2點半，爆發性噴發開始，濃煙上升到2300米嘅高空度，距離新燃岳大概20公里嘅鹿兒島機場，當日有最少95班航班取消。日本氣象廳發出第三級嘅警戒級別。
2018年3月10號凌晨2點，開始大規模噴發，噴出濃煙同火山灰到4500米嘅高空度，而噴出嘅岩漿就流向火山口嘅西北面。日本氣象廳將警戒範圍由原本嘅3公里擴大到4公里，警戒級別就維持喺第三級。
新熱帶界

新熱帶界（Neotropical realm）係地球上嘅一個地區，係組成地球陸地表面嘅八個生物地理分佈區之一。
新光大橋

新光大橋（粵拼：san1 gwong2 daai6 kiu4）係喺中國廣東省廣州市市區南邊嘅一條橋。重係新光快速路上面跨過珠江後航道嘅特大橋樑。

連接位置
連接新光快速路嘅南北兩邊，跨過珠江主、輔航道同埋洛溪島嘅交通道路，主橋有三跨，橋北邊有環道同南環高速公路連埋一齊，橋南邊有匝道去到洛溪同廈滘嗰邊。

長度
橋全長有1083米，其中主橋長782米；闊37.62米，其中車行道路24米，雙向六車道，兩邊嘅人行路各闊3米。

落成時間
2004年1月喐手，2006年9月底起好，2007年1月20號通車。
新八間休憩處

新八間休憩處，香港公園之一，遊樂場之一，喺赤柱八間，沙灘邊，近黄蔴角道，英文叫Sun Pat Kan Sitting-out Area。行政上歸南區。設施有寵物共享公園，以及狗糞收集箱。公園全日開放。歸康樂及文化事務署管。園內禁煙。
新光快速路

新光快速路（粵拼：san1 gwong1 faai3 cuk1 lou6）係中國廣東廣州東邊地區嘅一主幹道。北邊從江海大道開始，一直向南去到光明北路嗰頭。

概要
全長19.9公里，闊72米，雙向8車道。

工程
呢條快速路喺1999年5月10號開始喐手起，一直到以下時段先至起好嗮而通車：
新滘中路⇄光明北路：喺2007年1月20號正式開始通車。
花城大道⇄新滘中路：喺2009年7月30號正式開始通車。
新光酒樓集團

新光酒樓集團（Hsin Kuang Restaurant Group）係香港連鎖酒樓集團，喺1980年開辦，頭一間酒樓開喺北角英皇道近住新光戲院，而家有幾十間酒樓。
依家嘅新光酒樓股權好複雜，好多間酒樓都係獨立計數，而且每一間酒樓嘅股東都未必係同一班人。
新八佰伴

新八佰伴（New Yaohan）係澳門唯一一間百貨公司，喺1997年9月18號成立嘅，由母公司澳門旅遊娛樂有限公司做同管理。而新八佰伴嘅地部就喺南灣蘇亞利斯博士大馬路90號嘅新八佰伴大樓，入面有九層係賣嘢，同埋有三層地牢停車場。

背景
新八佰伴原先係日本八佰伴（Yaohan）嘅澳門分店，喺1992年係友誼大馬路開張，成為全澳門唯一一間嘅百貨公司。而係1997年9月18號，日本八佰伴嘅總公司喺日本透過《會社更生法》申請咗破產之後，澳門分店就由澳門旅遊娛樂有限公司全權接手打理，同時亦改名做「新八佰伴（New Yaohan）」繼續開門做生意。
由八佰伴年代，去到新八佰伴年代，地部一直都喺澳門新口岸友誼大馬路，但係去到2008年嗰時為咗配合母公司（澳門博彩股份有限公司）搞嘅海洋之神（Oceanus，後嚟變咗做海立方娛樂場）計劃，所以2008年8月1號友誼大馬路嘅八伯件就落門唔做生意一嗰禮拜準備搬走嘅事，之後就喺8月8號搬到南灣嘅新八佰伴大樓繼續做生意。
2010年3月22號，新八佰伴投資成3000萬，喺澳門外港客運碼頭搵咗佔地有成11000平方呎開咗間新八佰伴Outlet。

新八佰伴百貨（舊鋪）
喺澳門新口岸友誼大馬路嘅新八佰伴大樓舊址喺1992年起好，南邊對住皇宮娛樂場、澳門漁人碼頭，北邊對住回力娛樂場，東邊就對住水塘，有四層樓高同一層地牢停車場。雖然舊鋪係喺旺地度，但係澳門旅遊娛樂有限公司要嗰忽地做「海洋之神」嘅計劃，所以舊鋪就喺2008年8月2號落閘唔做生意準備搬走嘅事。而原址就改建成海立方娛樂場。
化妝品專區
兒童遊戲中心
超級市場
美食廣場

新八佰伴大樓（新鋪）
新八佰伴大樓就喺澳門南灣商業大馬路度，而且喺2008年8月8號開門做生意，東邊對住英皇娛樂酒店，西邊對住前初級法院大樓。搬鋪之後嘅新八佰伴由之前得四層加到去九層，而且多咗三層地牢停車場，而大樓入面其他樓層就係新八佰伴嘅辦公室同貨倉。新鋪每層都有唔同主題，但係面積比舊鋪細，總面積亦比原嚟嘅舊鋪少咗10%以上，一啲專櫃同部門都有改過。
化妝品專區
啤啤用品／童裝／玩具專區
美食廣場

新八佰伴Outlet（外港碼頭分店）
新八佰伴Outlet
喺新口岸外港客運碼頭三樓海港城大酒樓舊址，喺2010年3月22號開幕。
新冠川

疫情蔓延到全球各國嘅武漢肺炎畀中國共產黨叫做「新冠肺炎」，但呢個傳染病實際嘅最早爆發地點係中華人民共和國湖北省武漢市，同新冠川無關。
新冠川係日本北海道新冠郡新冠町嘅一條河。
庶女星

庶女星（Erigone），即係小行星163，係太陽系小行星帶嘅一粒小行星，喺1876年4月26號發現。
庭田亞樹子

庭田亞樹子（1984年9月12號—）係日本足球員，踢中場，曾經喺2003年為日本女子足球代表隊出場1次。
庶吉士

庶吉士，亦稱庶常，係官名。自大明洪武年間起，用到大清末。

名
《尚書》下《立政》篇有提及「庶常吉士」。大明皇帝朱元璋，取其意而叫庶吉士。

性質
庶吉士係翰林院內短期職位。由科舉進士中，揀啲有潛質嘅擔任。目的係等佢哋喺翰林院學嘢先，之後再畀官職。有啲似家下見習生或研究生。進士文學優等、善書就做庶吉士。

明
大明洪武年間開始，揀進士喺六部諸司同中書觀政。永樂年中，專隸翰林院，變成科舉進士一甲，授翰林修撰、編修。而二甲、三甲之中，揀年輕而才華出眾嘅，入翰林院任庶吉士，稱為「選館」。
明翰林，係政府儲材之地。永樂有例，非進士不入翰林，非翰林不入內閣。故此，庶吉士又叫「儲相」，做到庶吉士，平步青雲都易啲。

清
大清沿明制。雍正以後，選館更加嚴格。選館由朝考決定，由皇帝主持。
大清設庶常館，有翰林官做教習，敎唔同知識。庶吉士學三年。三年之後，喺下次會試前考核，睇下優劣，稱之爲「散館」。成績優異者，留任翰林，授編修或檢討，正式成為翰林，稱「留館」。其他就派去六部任主事、御史，亦都有派去做地方官。
大清唐人大臣，多數係翰林庶吉士。
康丁斯基

康丁斯基（Wassily Kandinsky，1866年12月16號—1944年12月13號）係俄羅斯畫家，亦係抽象藝術同表現主義嘅其中一位代表人物。
康京和

康京和（粵拼：hong1 ging1 wo4；韓文：강경화，1955年4月7號—）係南韓頭一位女性外交部長，2017年6月18號至2021年2月8號在任。

生平
1977年喺韓國放送公社英文廣播做製作人兼播音員。雖然過唔到外交資格考試，但係喺1998年金大中政府時被特聘為外交部國際專家，跟住做金大中嘅口譯員。因為喺同美國總統比爾·克林頓嘅電話通譯時表現好，得到金大中信任。
2017年做聯合國秘書長古特雷斯嘅政策特別助理。古特雷斯評價康京和「有東方嘅謙遜同西方嘅實用」。
2017年5月21號，大韓民國總統文在寅提名佢做外交部長，5月23號康京和向聯合國辭職，6月18號就任外交部長。
康保

康保係日本村上天皇嘅一個年號，相當於公元964年到968年，前後總共5年。
月震

月震係指喺月亮發生嘅地震，由阿波羅太空人發現。月震次數比地球地震少啲同弱啲，但係時間長啲。根據美國航空航天局嘅研究，月球起碼有四種唔同嘅月震，分別係深層月震、隕石衝擊月震、熱量月震、淺層月震。
月護王

月護王，原名旃陀羅笈多，係印度孔雀王朝開國君主，前321年到前297年在位。
月離

月離，月在天行之行度。月行白道，去到邊一宿。舊時多以赤經計算，即入宿度。而日行就叫日躔。
詩小雅漸漸之石寫「月離于畢，俾滂沱矣。」月喺畢宿。
月食

月食（粵拼：jyut6 sik6；英文：lunar eclipse），用漢字寫又可以寫做月蝕，係一種天文現象。當地球（附圖入面嘅藍色波）咁啱行到太陽同月球嘅直綫上面，地球就會遮住射落月球嘅太陽光，即係地球個影（附圖入面嗰笪灰黑色區域）喺正月球上面，令月球睇起來好似畀個影「食」咗噉。

類型
月球進入地球嘅本影區同埋半影區會產生唔同類型嘅月蝕
月食分三種，半影月食嗰時，個月亮睇起來會好似冇乜變化；月偏食嗰時，個月亮睇起來會好似食咗一忽咁；而月全食嗰時，成個月亮會暗咗，兼且望落紅紅哋。
由於地球嘅本影比月球大得多，咁就意味住喺月全食發生嗰時，月球會入晒地球嘅本影區內，所以絕對唔會出現「月環食」呢種現象。

月食過程
月全蝕（當地時間2003年11月8號喺美國密歇根州大急流市拍攝）
月全蝕過程動畫（當地時間2007年3月3號喺瑞士比拉赫拍攝）
半影食始：月球啱啱同半影區接觸，呢個時候月球表面光度略為減少，但肉眼較難觀察。
初虧（淨係月偏食同埋月全食）：月球由東緣進入地影嘅一刻，月球同地球本影第一次外切。
食既（淨係月全食）：月球完全進入地球本影嘅一刻，並同本影第一次內切。
食甚：月圓面中心同地球本影中心最接近嘅瞬間，呢個時候月球表面呈紅銅色或暗紅色（適用於月全蝕）。
生光（淨係月全食）：月球開始離開地球本影嘅一刻，並同地球本影第二次內切。
復圓（淨係月偏食同埋月全食）：月球完全離開地球本影，同地球本影第二次外切。
半影食終：月球離開半影，成個月食過程正式完結。
月偏食冇食既、生光過程，蝕甚亦只係表示最接近地球陰影嘅時刻。
半影月食冇初虧、食既、生光、復圓，食甚亦只係表示最接近地球陰影嘅時刻。

時間
2007年3月3號，喺英格蘭嘅列斯望到嘅月全蝕過程。
相比起日食，月食發生嘅時間（月球由進入至走出地影）係好長，平均需要幾個鐘，各年月食嘅時刻喺大部分日曆上都有說明。月全食時間最長可長達1個鐘45分，日全食最長只得7分31秒。2011年6月16號嘅月全食階段達到1個鐘41分鐘。但係2003年11月8號嘅月全食整個階段只有25分鐘。

月食同科學研究
最早的月食記錄係前2283年美索不達米亞嘅記錄。殷商喺卜辭載「六日甲午夕，月有食」，「旬壬申系，月有食」，《詩經‧小雅》載有：「彼月而食，則維其常」，《小雅·十月之交》篇「彼月而微，此日而微」，微係指月食。《荀子‧天論》：「夫日月之有食，風雨之不時。」古代中國同非洲民間認為月食係「天狗吞月」，要敲鑼打鼓先可以趕走天狗。喺漢朝，張衡就已經發現月食嘅部份原理，佢認為係地球走到月亮嘅前面，將太陽光擋住，「當日之冲，光常不合者，蔽於地也，是謂暗虛，在星則星微，遇月則月食。」。前4世紀古希臘嘅亞里士多德根據月食望到嘅地球影子嘅圓形而推斷出地球係圓嘅。前3世紀古希臘嘅天文學家阿里斯塔克、前2世紀嘅希帕求斯都提出過用月食來測定太陽、地球、月亮嘅大細。
近代有人搞錯以為古代民間既然將日食叫做「天狗食日」，咁樣月食就順理成章，叫做「天狗食月」。其實中國古代「天狗」係月中凶神嘅名。古籍《協紀辨方》卷四引用《樞要曆》：「天狗者，月中凶神也。其日忌禱祀鬼神，祈求福願。」，同書又引用《曆例》：「天狗者，常居月建前二辰。」，因為「天狗」係「月神」，天狗一定唔會自己食自己。因此中國古代唔可能有「天狗食月」嘅講法，只有「天狗食日」，即係「月中凶神食日」。

相
2003年11月嘅月食（英文：November 2003 lunar eclipse）嘅開始
2010年12月21號月食（中文：2010年12月21日月食）
由月球上睇月食，由呂西安·魯達（英文：Lucien Rudaux）所畫 
2014年4月15號月食（中文：2014年4月15日月食），喺美國加利福尼亞州洛米塔（英文：Lomita, Clifornia）拍攝。
月黑風高殺人夜

《月黑風高殺人夜》（英文：In the Heat of the Night）係一套1967年嘅美國電影，由薛尼波達、洛史德加、華倫奧迪斯、李嘉蘭主演，羅曼朱維遜執導。
月餅

月餅（粵拼：jyut6 beng2）係中秋節嘅重要嘢食，意謂團圓。
月餅起源，民間有唔同講法。一個講法係唐太宗八月十五出征突厥，凱旋而歸，得一圓餅。太宗大喜，指住個月笑住講：「應將胡餅邀蟾蜍」。之後就同文武百官一齊食，從此，就有中秋節食月餅嘅習俗。另一講法係唐明皇遊月宮時，食咗嫦娥款待嘅仙餅後，回宮命人製成。
據《洛中見聞》記載，唐僖宗曾經響中秋節叫御膳房用紅綾將餅賞賜新科進士，呢種紅綾將餅應該就係最先嘅月餅。
另外有傳說，元末人民反抗統治，月餅裏面夾紙條傳遞通風報信。
有文獻記載，月餅最早出現響南宋時候，之不過當時月餅同中秋節一啲關係都冇，只不過係一種蒸餅拎來賣咁。月餅真正同中秋節拉上關係喺明代。當時北京城內出現咗一種以果做餡嘅月餅。之後人人響中秋節呢一日自己整月餅，用來自用同送畀親朋戚友，以表達團圓祝賀之意。嗰陣時月餅大小同形狀個個都好唔同，差別好大，製作名堂多兼得意，好似有專供男人食嘅月牙月餅，只限女人食嘅葫蘆月餅，重有特別為細路仔準備嘅「孫悟空」、「兔兒爺」之類嘅月餅等，名目繁多，不一而足。到咗近代，月餅有人手亦用機器幫手整，品種亦日益豐富。
月餅有分好多種唔同款，最出名嘅有廣式月餅（粵廣地區）、京式月餅（中原地區）、潮式月餅（潮汕）、同蘇式月餅（蘇州嗰頭）。

粵廣地區款式
蘇州嘅蘇式月餅有肉。
四川成都嘅地道式月餅
喺粵廣地區，而家嘅月餅係商品，款式好多，例如有冰皮月餅、雙黃蓮茸、奶黃、金華火腿五仁咁。不過，最正宗都係蓮子茸。舊時月餅會落好多糖同豬油，近年講求健康，轉用植物油，又落少啲糖。

傳統餅皮月餅
傳統餅皮月餅會用麵粉、糖漿、生油同鹼水溝埋搓，為咗令餅皮軟硬度啱，都會將新舊餅皮一齊搓。餅皮之後會包餡，標準大細係直徑三寸二，高一寸六，重四兩，焗出嚟啡黃色。若果餅皮用淨咗，可以整埋豬仔餅。

蓮茸月餅
内文：蓮茸月餅
蓮茸月餅係最常見嘅傳統月餅，多數都加埋鹹蛋黃，最流行嘅係雙黃，即係「雙黃蓮茸月」。蓮茸又分兩種，傳統係黃蓮茸，蓮子無去衣，用黃糖整；近年興白蓮茸，蓮子有去衣，用白糖整，色水比黃蓮茸淺，蓮子味香啲。

五仁月餅
内文：五仁月餅
五仁月餅係舊時比較流行嘅傳統月餅，五仁餡通常都係欖仁、合桃、芝麻、瓜子同杏仁，再落玫瑰露酒同糖調味。
有啲五仁月餅會用埋金華火腿做餡，舊時亦會用燒雞取代金華火腿。

荳茸月餅
荳茸月餅亦係舊時比較流行嘅傳統月餅，多數用綠豆茸溝雞油整餡，價錢比蓮茸月餅平。亦有用紅豆茸做餡，叫荳沙月餅。

奶黃月餅
内文：奶黃月餅
奶黃月餅係近年時興嘅月餅，用傳統餅皮包奶黃餡。不過因為一個餅放得多奶黃餡就好難焗得好，所以奶黃月餅嘅大細要縮細去就，比傳統月餅細個。

冰皮月餅
内文：冰皮月餅
冰皮月餅喺1989年出現，餅皮用糯米粉同粘米粉整，唔經焗製。餡就好多時都係綠豆茸、芝麻茸、生果茸，近年重有乳酪、朱古力、芝士等等。

銷售
呢節可能內容偏頗，或者地方色彩太濃。掛模者要喺討論頁講明邊度有唔中立嘅地方。編輯者郁手之前不妨打開討論頁睇睇。
喺香港大型餅鋪賣月餅係用月餅咭為主，嚟啲預繳式消費方便工廠統計，預知月餅銷售數量，有利減少死貨。1970年代之前，香港流行供月餅會，提前一年每月供一次款，第二年就可以攞幾盒月餅送禮。
而家嘅月餅多數用透明膠袋獨立包裝，放入方型或圓形鐵罐入面。舊時包裝無咁講究，只係將幾個月餅疊起用玉扣紙捲成一筒，矜貴啲就用紙盒包裝。
月黑高飛

《月黑高飛》（英文：The Shawshank Redemption），係一部1994年上映嘅美國片，由法蘭克·戴倫邦特執導，根據史提芬·京1982年中篇小說《麗塔海華絲與鯊堡監獄的救贖》改編。雖然首映嗰陣嘅票房唔係太好，但喺家庭影院市場同租碟市場方面，可以話係風頭躉，長期同「教父」爭奪「史上最佳影片」呢個第一把交椅。
影片講述銀行家安迪·杜佛倫（添羅賓斯）因涉嫌謀殺夫人同埋佢嘅情夫被判無期徒刑，進入鯊堡州立監獄服刑後，他同幫獄友走私各種違禁商品嘅埃利斯·「瑞德」·雷丁（摩根費曼）做咗朋友，同時利用金融才能幫典獄長同獄吏洗錢逃稅。其他演員包括威廉·湯瑪斯·桑德勒、克蘭西·布朗、吉兒·貝羅斯同詹姆士·惠特摩。
有一種悲傷

《有一種悲傷》（英文：A Kind of Sorrow）係台灣歌手黃麗玲喺2018年10月12號發行嘅一隻單曲。呢隻歌係電影《比悲傷更悲傷的故事》嘅主題曲。由林孝謙填詞，張簡君偉作曲，張晁毓編曲，黃麗玲演唱。

簡介
黃麗玲喺一開始接到呢隻歌嘅邀請其實唔係咁想唱，因為佢覺得大家都揾佢唱情歌，而唔係揾佢唱快歌。

背景
呢張歌一發行嗰陣就上咗三大平台單曲排行榜嘅第一。呢隻催淚情歌唱喊咗好多網民。
朔

朔唔見到月，只有日食時遮日，先至現出來。
朔，初一日嘅月，無光。初一見唔到月，夜晚無月光，皆因望上天，日月同一方向，地上見唔到反射光。要見只有日蝕時，地日月連成一線，日光畀月遮住，中間黑色就係月。
現今西洋天文學，叫朔做新月（英文 New moon），不過，若果歸於古代，朏，月光初見先係新月。回教陰曆用胐。
服部大樹

服部大樹（1987年10月17號—）係日本足球員，司職後衞，效力過YSCC橫濱。
服部加奈子

服部加奈子 ，係日本嘅一個女藝人同埋配音員。
服部樹咲

服部樹咲（日文：服部 樹咲／はっとり みさき Hattori Misaki；2006年7月4號—）係日本嘅女演員，愛知縣出身，Flamme旗下藝人。佢喺2020年上映嘅電影《午夜天鵝》入面做女主角，並且憑呢套電影贏到好幾個日本電影獎嘅新人獎。
服部浩紀

服部浩紀（1971年8月30號—）係日本足球員，司職前鋒，效力過橫濱飛翼，川崎前鋒，清水心跳，新潟天鵝，福岡黃蜂，及鳥棲砂岩。
朏

朏，初三晚見。
朏（音翡，粵拼：fei2），又叫朏明，朔後初出嘅月光，初三日見。故此，日本亦叫三日月。
初一朔，全黑唔見光。初二亦好難見到光。初三就月光初現，最早見嘅娥眉月，幼到好似女人堂眉噉。之後夜夜增加，去到初七初八成半圓，就叫弦月，是為上弦月。
胐有另一啲講法，哉生霸，始生魄。哉同始互通，開頭噉解。霸同魄互通，月有白。生霸生魄，即係月白生多啲，相反死霸死魄，月白死減啲。哉生霸、始生魄，就係月開始生白。
原本西洋新月（new moon），係以胐計。後尾天文學，改為朔。回教陰曆保留古法，每月以胐做第一日，舊時有專人去睇。

天文
胐時黃經，日行先而月跟尾，即係日出先，月出後，日落先，月落後，相差個零鐘到兩個幾鐘。日間月光好弱，唔易用眼睇，到日落後月落前，就睇得到。
胐月跟尾，咁日落之後，望向西方，月光亦向下。北半球，月右下見光，南半球就左下。
初一，假定以朔嘅起始為月齡〇日。初三胐，就係月齡二日。再精確啲講，初一朔嘅時間刻，會喺〇到廿四點鐘之間，平均為初一嘅十二點鐘。而胐只可以初三晚，日落後睇到。咁樣，假設初三日胐，十八點鐘，平均月齡二日二五。而平均朔望月，有二十九日五三，咁就行咗百分之八。月相來計，平均去二十七度，即二日一三。不過依啲平均歸平均，因為朔嘅時刻有早有遲，咁胐嘅實際數字，會有前後半日之差。
胐時月相二十七度，計算光嘅面積，按數式(1 - cos 27°) / 2 = 0.056 計，唔足望月百分之六。況且，只係睇到月邊光，日斜照月，光度會更加之低，會低到望月三百分之一。
胐嘅相反，就係月回返朔，會喺廿六晚，廿七未天光之前。月相同胐好似，不過位置東西相反，要望住東方。因為佢日出之前見，咁自然向下，北半球左下見，南半球右下見。

史
最早見於《書經》，召誥有寫「惟丙午朏」。《左傳》：「朏明，月三日明生之名。」《說文》解，「月未盛之明。」

字
朏金文寫左月右出。從月從出，好可能係會意字，朔日之後月出。
朏，月字部，同肉字部嘅胐相近，唔小心會相混。
朏朏

若按古音，朏朏會跟月字部朏。唔係肉字部胐。有時混淆，寫錯胐胐。
清《字𢑥補》卷五辰集，月部朏字有講，可以為證。
胐。又獸名。〔山海經〕。霍山有獸焉。其狀如狸而白尾，有鬛，名曰朏朏。从普昧反。

山海經
山海經，先秦嘅經，來源無從稽考，現多數認為，收集古時圖文而成，戰國成書。
胐胐一項，出自書中中山經。
又北四十里曰霍山，其木多榖，有獸焉，其狀如狸而白尾，有鬛，名曰朏朏，養之可以巳憂。

又北四十里曰霍山
晉郭樸注。
今平陽永縣，廬江灊縣，晉安羅江縣，河南鞏縣，皆有霍山。明山以霍為名者，非一矣。案爾雅，大山繞小山為霍。
清，吳任臣注。
霍。任臣案。霍山甚多。最大者衡山。一名霍山。白虎通云。之為言䕶也。太陽用事䕶養萬物也。漢武帝移南岳于天柱山。遂以天柱山為霍山。廬江之霍山也。爾雅。北方之美。有霍山之珠玉焉。平陽之霍山也。經所紀疑是此山。水經注。霍太山。上有飛㢘冢山。上有廟甚虛。鳥雀不棲其林。猛虎常守其庭。劉㑹孟云。山西霍州。霍山今為中鎮。固禹貢之岳陽也。

其木多榖，有獸焉，其狀如狸而白尾，有鬛，名曰朏朏，養之可以已憂
郭樸注。
謂畜養之也。普昧反。
吳任臣注。
安任臣案。駢雅曰。朏朏蒙頌。皆狸屬也。麟書云。得朏朏與之逰。而釋我之憂。
服部公太

服部公太（1977年11月22號—）係日本足球員，司職中場，效力過廣島三箭，及岡山綠雉。
服部年宏

服部年宏（1973年9月23號—）係日本足球員，司職後衞，日本足球代表隊前成員。

日本足球代表隊
服部年宏喺1996年到2003年間爲日本隊出場44次，入咗2球。佢代表日本參加過1998年FIFA世界盃同2002年FIFA世界盃。
服部康平

服部康平（1991年4月4號—）係日本足球員，司職前鋒，效力栃木SC。
曾穎欣

曾穎欣（英文：Mary Tsang，1993年6月9號—2019年11月7號），藝名銀紙彤，係香港演員、主持，生前係毛記電視嘅「偽員」（藝員）。佢個藝名影射財經主播林芷彤。

簡歷
曾穎欣中學時讀沙田聖母無玷聖心書院，之後升讀香港浸會大學中國文學系，做過系會幹事。
曾穎欣喺2015年加入《100毛》旗下嘅毛記電視，主持網上節目《膠易現場》，用急口令方式去報道模仿財經新聞嘅消息。佢2017年一度離職，到2019年重返毛記。
2019年11月7號凌晨，沙田豐盛苑富盛閣9樓一個單位發生火警，釀成一死兩傷，據警方消息死者係戶主嘅26歲細女曾穎欣，傳媒報道懷疑死者係《100毛》職員，之後《100毛》當晚發聲明確認死訊。
曾經擁有

《曾經擁有》（前名：《電影痴漢》、《電影痴》，英文： Remember What I Forgot ）係香港電影，由徐梓耀導演同編劇，喺2022年亞洲電影大獎學院舉辦嘅「亞洲電影巡迴放映」中首次喺亞洲公開放映，主演包括姜皓文 、廖子妤 、陳靜、周國賢、徐浩昌等等。

製作
電影係2017下半年拍攝，係姜皓文演藝生涯第一次擔任男主角嘅電影，但係因為疫情等因素一直延期上映，期間電影由原名《電影痴漢》改咗做《曾經擁有》。
曾章成

曾章成（Johnson Tsang，1960年—）係當代藝術家，香港出世，專長陶藝、陶瓷雕塑技巧。佢嘅傑作嚮香港藝術館、香港文化博物館、夏利豪基金會、台北縣立鶯歌陶瓷博物館同埋其他私人都有收藏。
曾端准

曾端准（1979年8月2號—）係日本足球員，司職守門員，日本足球代表隊前成員。

日本足球代表隊
曾端准喺2001年到2003年間爲日本隊出場4次。佢代表日本參加過2002年FIFA世界盃。
曾紀華家族

曾紀華家族係一個商業家族，祖籍福建惠安，喺香港以至台灣同南洋都有佢哋嘅生意，不過依家勢力大不如前。

家族史
曾紀華喺福建惠安出世，雖然出身書香世家，但係老豆曾廼銘死得早，佢讀完小學已經跟住大佬曾紀棠出晉江搵嘢做。之後佢更加隻身走去緬甸做工，後來因為出口大米賺到第一桶金，佢亦都喺緬甸識到佢第一個老婆王素英。
喺戰後，佢嘅生意更加多元化，初期有印刷廠，之後更加有地產、港口同銀行等等嘅業務。到1997年5月，曾紀華死咗，當時佢已經有100億港紙嘅身家。
曾紀華死咗之後，佢將大部分身家畀咗第二個老婆馮婉琳嘅兩個仔曾文豪同曾文能，包括當時嘅四間上市公司，不過由於擴張太快，加上亞洲金融風暴，曾氏兄弟要賣公司還債。2001年，細佬曾文能更加因為穿公司櫃桶底，搞到要去食皇家飯。
到2004年，大房嘅人喺台灣告二房嘅人，要求分到更加多遺產，不過敗訴收場。
雖然身家少咗一大截，但係曾氏兄弟仍然活躍名流圈子，細佬同好多女星都傳過緋聞，包括周汶錡同陸詩韻。大佬曾文豪就喺2018年同細21年嘅落選港姐李美慧結婚。
大房方面，大仔曾文仲曾經係中國地產商沿海家園嘅主席，亦都係主要股東之一，佢又做過第十一屆中國全國政協。
普雷紹夫

普雷紹夫（Prešov）係斯洛伐克第三大城，2021年人口約莫8萬。
普里什蒂納

普里什蒂納（塞爾維亞話：Приштина/Priština，阿爾巴尼亞話：Prishtina/Prishtinë）係科索沃首都，喺科索沃東北部。普里什蒂納獨立前屬於塞爾維亞，係科索沃自治州嘅州政府所在地。普里什蒂納距離南面嘅馬其頓首都斯科普里大約80公里、離東北嘅塞爾維亞第三大城尼修約95公里。喺20世紀末期喺科索沃戰爭中有好大傷害，現家復興緊。
普雅花

普雅花（粵拼：pou2 (ng)aa5 faa1；學名：Puya raimondii），又叫安第斯皇后，係菠蘿科普亞屬嘅長年生草本植物，原產秘魯同玻利維亞嘅安第斯山脈地區。而家喺秘魯同玻利維亞地區附近，海拔4000m高啲山地入面先可以搵到。
普雅花係世界上最古老嘅植物之一，亦係瀕危物種之一。

樣
成樖嘢好似直立嘅圓錐噉，基部直徑2.4m，花簇有10.7m咁高。每條花軸可以開8000朵白花。但佢啲花開得重慢過長花龍血樹，要一個世紀先開一次。
普魯塔克

普魯塔克（Πλούταρχος，46年—120年）係羅馬帝國時代希臘作家，最出名作品係《希臘羅馬名人傳》。
普陀山

普陀山（粵拼：pou2 to4 saan1）係位於中國浙江舟山普陀縣嘅名山，亦係舟山群島其中一個島。

名
呢座山嘅山名係出自佛敎梵文——पोतलका（補陀落）。

概況
呢座山嘅主峰係佛頂山，有286.3米高，山上有三間名寺：普濟、法雨、慧濟。喺佛敎當中，普陀山係觀音菩薩嘅道場，傳說觀音菩薩喺度現過身，就位於紫竹林後邊嘅潮音洞。潮音洞得名於佢可以聽海潮，即係漲潮嗰陣，個山窿可以聽到震撼嘅海浪聲。喺窿口度有嚿石刻嘅觀音像響度，上面印住「菩薩現身處」呢5隻大字。普陀山嘅氣候幾涼爽吓，係個避暑天堂。

同佢有關嘅詩句
洞天古木老煙霞，修到神仙住幾家。山岫行雲忙作雨，懸崖枯樹倒生花。　——　　李蓬源　《深洲直隸州知府邑人》
林麓蒙茸徑轉深，青山偏自解招尋。石堂無地留松影，洞水涵雲浣客心。　——　　孫成書　《七律》
晉國

晉國係中國春秋同戰國時期初期一個諸侯國，國君姓姬，國土喺山西一帶，前403年到前376年期間，畀韓國、趙國、魏國瓜分晒啲領地，史稱三家分晉。
晉安

晉安係中國福建福州一區，面積567平方公里，人口25萬。
晉寧

晉寧係中國雲南昆明一個區，總面積1231平方公里，人口28萬。
晉城街

晉城街係香港一街，喺石塘嘴皇后大道西，北低南高，成曲尺形，另一端掘頭，轉角位有小段曲尺梯級，上山道近加倫臺。街拆咗，化成石塘咀市政大廈，英文寫Chun Sing Street。原本市政局想叫晉城市政大廈，但至終決定現名，至終晉城個名無留落來。
香港年鑑有記，晉城街，「在大道西四六六號側」。大道西即皇后大道西。
條街亦稱為食街。成帶有租客，有貨倉。皇后大道東一頭，曾食檔林立，雲吞麪檔，又有賣其他嘢食。一九六五年，為交通而拆咗一啲住宅。
一九七四年市政局諗好要起大樓，綜合街市、文化同體育。之後收樓。一九七七年到七九年間拆樓，化成吉地當公園，而條街，要到一九八三年打後先至拆，正式起市政大廈。
晉城街梯級，再後先拆。市政大廈中間，又起過條新，做成山道出入口。
按將軍澳有條駿昇街，英文寫法一樣。

通道
市政大局新造山道條梯，就似替代晉城街條梯
晉城街可謂上落山涌道，由皇后大道，行過晉城街，再上樓梯，直上山道。再上樓梯，就上到般咸道。無咗晉城街，就行市政大廈，再出樓梯上山道。後來而言，就為街坊老人家集體回憶。

屋宇
舊時晉城街，唐樓滿街，唐樓要係戰前嗰隻，有啲內裏木搭，得幾層高。屋都有大露臺。

史
戰前，石塘嘴曾有塘西風月，妓院林立，有戲院，依帶甚旺。
街名可追到一九一九年十月十七號，當日刊憲，定名晉城街。
按播音人李我自述，街中有間私塾，叫凱銘學塾，儒生陳凱銘所開。陳先生大清翰林，成七十幾歲。李我後生時喺處讀書。
一九三四年五月十四號，晉城街同加倫臺，有場大火。話說晉城街尾以東，介乎皇后大道同加倫臺之間，有煤氣總局，內有火井，亦即煤氣鼓。當年，火井漏煤氣大火，氣火由鼓中第二層噴出，一時間燒，先有小聲，後有巨響，煤氣同火，波及周圍，乘風東南上升，遠燒至遇安台同保德街，火舌去到般咸道，熱氣迫到香港大學。至近晉城街，有牆阻擋，氣轉升燒着加倫臺，晉城燒得遲，只燒到十四、十五、十六、十七、十八號，有人傷，無人死。加倫臺燒得至勁，死傷至多。火燒兩三粒鐘，搞到幾百人無家可歸，或驚波及走難街上，金陵酒家同其他商家舖面，都塞滿衣衫。喺爆炸之時，巴基斯坦看更兩人，即刻走開咗緊急系統，放晒啲氣入海。無奈佢因而殉職，火井為此立咗神位。一九六五年，起成西環大廈，仍奉有神位。二〇一五年個拆埋，改建翰林峰，神位已失。
一九七四年，市政局打算收晉城街地，起市政大廈。拆咗樓並未即時起大廈，化成吉地，畀人當公園咁玩。
木槿屬

木槿屬（Hibiscus）係錦葵目錦葵科嘅一屬，約莫有400個品種，包括水錦花。
木樨科

木樨科（粵拼：muk6 sai1 fo1，學名：Oleaceae）係雙子葉植物綱唇形目嘅一個科。
木油桐

木油桐（粵拼：muk6 jau4 tung4；學名：Vernicia montana）、第個名係龜背桐（gwai1 bui3 tung4）、千年桐（cin1 nin4 tung4），係大戟科油桐屬嘅一種落葉喬木。原產地喺中國嘅華中地區，長江流域附近。呢種植物喺中國內地嚟講，至少有成千年嘅栽培史。

形態
呢種植物一般比較高，樹齡比較長，一般有10幾米高，而且公乸唔同樹；佢嘅花嘅聚傘花序，花瓣係白色，一般喺3月開花，5月結果。佢嘅果一般喺10月先至熟。而佢榨出嚟嘅油叫桐油，一般係金黃或啡黃色，有光澤嘅乾性油。

用途
木油桐榨出嚟嘅油可以做工業用油，雖然可以用喺生產業，但質量方面冇油桐咁好。另外，木油桐嘅果殼可以整成活性炭。

藥用價值
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
木油桐嘅根、葉、花、籽都可以做藥。有以下呢啲功效：
木樨地

木樨地（粵拼：muk6 sai1 dei6；簡化字：木樨地；普通話讀音：mùxīdì）位於北京西城區復興門外大街同海淀區復興路銜接處，係由北京西部外圍地區入中心城區嘅要道。
1989年6月3號到4號，有民眾喺爾處同中國人民解放軍發生激烈衝突，係六四事件入面死傷最嚴重嘅地區。
木樨地站

木樨地站（粵拼：muk6 sai1 dei6 zaam6；簡化字：木樨地站）係北京地鐵1號綫同16號綫嘅轉車站，喺西城區復興門外大街近木樨地橋東邊隔籬。其中，1號綫喺1969年10月1號開始營運，而16號綫喺2022年12月31號營運。
車站開通初期並唔係對外開放，到1971年8月5號先至改為對外開放，但嗰時要有介紹信先至有得入站坐車，直到1972年先至取消。六四事件發生之後，由於有部份中國大陸異見人士成日喺呢個站落車拜訪六四事件死難者，從2013年開始，每逢6月1～3號嘅不定期日子都會將部份出入口封閉甚至封站處理。而喺6月4號當日，地鐵唔單止唔畀乘客入站坐車，連列車都會飛站。
木樨肉

木樨肉（簡化字：木須肉）係種山東菜菜式，用豬肉片、雞蛋同木耳炒成，因為睇落似桂花（北話叫木樨），所以有呢個名。呢味菜式傳到美國，變咗類似北京填鴨食法，將餡同甜麵醬用薄餅夾埋一齊食。
木欖

木欖（粵拼：muk6 lam2；學名：Bruguiera gymnorhiza），非洲嗰邊嗌南非荷蘭文：Swart-wortelboom或科薩文：Isikhangati或祖魯文：Isihlobane；馬爾代夫嗰邊嗌kaṇḍū；佢既係紅樹科木欖屬入面嘅一個品種，又係一種常綠喬木。喺南非、馬爾代夫同中國嘅廣東、廣西、香港同福建入面先至可以搵到佢。呢樖嘢喺南非嗰邊係一種受到保護嘅樹種。

藥用價值
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
佢嘅樹皮可以入藥。喺藥用方面，有收斂止瀉嘅功效。
李炘頤

李炘頤（Alina Lee，1991年2月2號—），原名李靜蓮，香港藝人，ViuTV選秀節目《全民造星3》十強，2016年參選ViuTV選美節目《美選D.n.A》晉身最後八強。。而家佢係ViuTV旗下合約藝人，亦都係嗰個台重點推介嘅八大藝人之一。

簡歷
李炘頤中五會考後考入香港演藝學院，主修現代舞，畢業後做過幾年舞蹈員。到2016年佢想發掘自己跳舞以外嘅演藝細胞，所以去參選ViuTV選美節目《美選D.n.A》。雖然最後八強止步，但佢之後都有機會繼續參與ViuTV節目，亦客串過無綫電視劇集《宮心計2深宮計》。
2020年參選ViuTV節目《全民造星III》，入到最後10強。
佢而家係MIRROR成員邱士縉嘅女朋友。
李炳俊

李炳俊，係大韓民國嘅一個男藝人同埋演員。
李炳坤

李炳坤，係大韓民國嘅一個男藝人同埋歌手。
李炳憲

李炳憲（粵拼：lei5 bing2 hin3，1970年7月12號—），係大韓民國嘅一個男藝人同埋演員。
李炳光

李炳光，香港親中派政治人物兼基督教界人士，曾經喺循道衛理聯合教會服務。

選舉經歷
佢喺香港親中派人士，曾經支持同屬親中派嘅梁美芬參選2007年香港區議會選舉。
喺2021年9月，佢成為香港特别行政區選舉委員會宗教界委員。之後佢喺李家超無提政綱嘅情況下，有份提名李家超參與2022年香港行政長官選舉。
喺北京未經諮詢或香港人同意，大幅度削減立法會直選議席之後嘅2021年香港立法會選舉，佢提名林順潮。
李濬榮

李濬榮，係大韓民國嘅一個男藝人同埋歌手。
李瀚灝

李瀚灝（Li Hon Ho，1986年7月14號—）係香港足球員，司職守門員，家下效力香港超級聯賽球隊和富大埔。
李炎

李炎（粵拼：lei5 jim4；814年7月2號—846年4月22號），原名李瀍（瀍讀前，lei5 cin4），臨死前12日改名爲「炎」，係大唐第十五位皇帝（唔計武則天），840年到846年在位，跟廟號叫唐武宗（tong4 mou5 zung1）。
李炎做皇帝期間，重用李德裕，而李德裕提倡「政歸中書」等政策。喺李德裕嘅執政之下，大唐慢慢回復元氣，被稱為會昌中興。而佢外攘回紇，內平澤潞，威震中外；重嚴肅整頓吏治，裁汰冗官，制馭宦官，令到大唐朝政煥然一新。
會昌五年（845年）三月，李炎敕令唔准天下寺院建置莊園，又下令勘檢所有寺院同埋佢哋所屬僧尼、奴婢、財產嘅數目。四月，李炎下敕滅佛，規定西京長安只可以保留四座佛寺，每寺留僧十人，東京洛陽留低兩座佛寺，其餘節度使嘅首府共34州留低一間佛寺，其他刺史所屬嘅州份不得保留佛寺。其他佛寺全部摧毀，僧尼皆令還俗，所有廢寺銅鑄嘅佛像、鐘磬全部銷熔鑄錢，鐵鑄嘅交本州銷鑄為農具，史稱「會昌滅佛」。
846年，李炎因病瓜老襯，叔父李忱繼位。
東涌北公園

東涌北公園，香港公園之一，遊樂場之一，喺東涌文東路二十九號，英文叫Tung Chung North Park。行政上歸離島區。設施有共融遊樂設施、兒童遊樂場、觀眾看台，坐到二十人、洗手間、浴室同更衣室、以及泛光燈。公園開朝早七點，收晚黑十一點。
公園就近映灣園。